केशव मोहन पाण्डेय ;दिल्ली ; कातिक महीना सबसे पुण्य महीना कहल जाला। कातिक में विविध उत्सव आ परब-त्यौहार मनावल जाला। धनतेरस जहाँ लक्ष्मी माई के आराधना के दिन ह, ऊँहवे दिवालिओ के लक्ष्मी-गणेश जी के पूजा कइल जाला। भाई-दूज के बाद चित्रगुप्त पूजा, छठ-पूजा, तुलसी-विवाह बाद कातिक-पूर्णिमा के स्नान। ई सब पूजा-आराधना अलगा-अलगा बहाना के साथवे लक्ष्मी-पूजन के मनसा व्यक्त करत रहेला। साल का आठवां महीना कार्तिक महीना हवे। साल में पंद्रह पूर्णिमा होली। जब अधिकमास चाहें मलमास आवेला त सोलह पूर्णिमा हो जाली। कहल जाला कि कार्तिक पूर्णिमा लछमी जी के प्रसन्न करे के अंतिम अवसर ह। कातिक पूर्णिमा अइसन पवित्र समय ह जब एक्के साथे सगरो देवी-देवता के मानव प्रसन्न क सकेला। अइसहूँ कहल जाला कि पूर्णिमा माने पूनम लक्ष्मी माई के त्यन्त प्रिय ह। कहल जाला कि आज लक्ष्मी माई पीपल के वृक्ष पर निवास करेली। आज के दिने अगर केहू मीठ जल में दूध मिलाके पीपल के पेड़ पर चढ़ावेला त ओपर लक्ष्मी जी प्रसन्न होली।
कहल जाला कि कातिक पूर्णिमा के दिने महादेवजी त्रिपुरासुर राक्षस के मरले रहनी जवना कारने ई ‘त्रिपुरी पूर्णिमा’ कहाला। एह दिन अगर कृत्तिका नक्षत्र होखे त ई ‘महाकार्तिकी’ हो जाले। भरणी नक्षत्र होखे त विशेष फल देले आ रोहिणी नक्षत्र भइला पर एकर महातम बहुते बढ़ जाला। कहल जाला कि आजुए साँझी बेरा भगवान के मत्स्यावतार भइल रहे। ए दिन गंगा स्नान के बाद दीप-दान आदि के फल दस यज्ञ के बराबर मानल जाला। ए दिन गंगा-स्नान, दीपदान के साथवे हर प्रकार के दान-पुण्य के ढेर महातम होला। धार्मिक ग्रंथन में कहल बा कि ब्रह्मा, विष्णु, शिव, अंगिरा आ आदित्य आदि देवगण एके ‘महापुनीत पर्व’ कहले बाड़े।
हम अपना किहाँ देखले बानी कि शिवघाट में एगो बृहद मेला लागेला। लोग स्नान-दान करे खातिर रात भर जुमल रहेला। वइसे अइसन मेला आ नहान के अवसर पर नदी अधिक प्रदूषित हो जाली बाकिर आस्था में मगन मानव तर्क कहाँ देखेला।
कातिक नहान के महातम निश्चित अउरी बढ़ जाई जब आस्था के दीप आ विश्वास के बाती में प्रकृति के प्रति स्नेह के तेल पड़ी। हर मन हरिहर हो जाई। जब आदमी प्रकृति से तादात्म जोड़ी त निश्चित रूप से ज्ञान के गंगा से पत्थरो मन पघिले लागी। तब चारू ओर मानवता के पूर्ण चंद्र के दर्शन होई। तब सबमें ने हके शीतल पावन जोत फइल लाई। तब रोजो कातिक पूर्णिमा के आभास होई। तब सबके मन प्रकाश के आनन्द से आनन्दित होत रही।
bho_Deva bho_Deva bho_Deva bho_Deva